ai4bharat/Pralekha huggingface dataset:
கப்பல் போக்குவரத்து அமைச்சகம்
மத்திய அமைச்சர் திரு மன்சுக் மாண்டவியா தலைமையில் கடல்சார் மாநில மேம்பாட்டு கவுன்சிலின் 18-வது கூட்டம்
மத்திய துறைமுகங்கள், கப்பல் மற்றும் நீர்வழிகள் அமைச்சகம் ஏற்பாடு செய்திருந்த கடல்சார் மாநில மேம்பாட்டு கவுன்சிலின் 18-வது கூட்டத்திற்கு மத்திய துறைமுகங்கள், கப்பல் மற்றும் நீர்வழிகள் இணை அமைச்சர்  திரு மன்சுக் மாண்டவியா காணொலிக் காட்சி வாயிலாக இன்று தலைமை தாங்கினார்.
மத்திய மற்றும் மாநில அரசுகள் பயன்பெறும் வகையிலும், சிறந்த நடைமுறைகளைப் பின்பற்றவும் ஒரு தேசிய திட்டத்தை வடிவமைப்பது தான் கடல்சார் மாநில மேம்பாட்டுக் கவுன்சிலின் முக்கிய நோக்கம் என்று கூட்டத்தின் போது அமைச்சர் தெரிவித்தார். நாட்டின் வளர்ச்சி, மாநிலங்களின் வளர்ச்சியை சார்ந்திருப்பதாகவும், கூட்டாட்சி அமைப்பிற்கு சிறந்த எடுத்துக்காட்டாக இந்தக் கவுன்சில் விளங்குவதாகவும் அவர் தெரிவித்தார். “தனித்து இருந்தால் நம்மால் வளர்ச்சியை அடைய முடியாது, ஒற்றுமையாக இருந்தால் நம்மால் சாதிக்க முடியும்”, என்று அமைச்சர் மேலும் கூறினார்.
இந்திய துறைமுகச் சட்டம் 2021, தேசிய கடல்சார் பாரம்பரிய அருங்காட்சியகம், துறைமுகங்களுடன் ரயில் மற்றும் சாலைகளை இணைத்தல், கடல்சார் பணிகளுக்காக மிதவை படகுத்துறை, கடல் விமான இயக்கம், சாகர்மாலா திட்டங்கள் மற்றும் தேசிய உள்கட்டமைப்பு முதலியவை குறித்து இந்தக் கூட்டத்தில் விவாதிக்கப்பட்டது.
தமிழக பொதுப்பணித்துறை அமைச்சர் திரு எ.வ. வேலு, கேரளாவின் துறைமுகங்கள் அமைச்சர் திரு அகமது தேவர்கோயில், மகாராஷ்டிராவின் ஜவுளி, மீன்வளம் மற்றும் துறைமுக மேம்பாட்டு அமைச்சர் திரு அஸ்லாம் ஷேக், கோவாவின் அறிவியல் மற்றும் தொழில்நுட்பம், கழிவு மேலாண்மை மற்றும் துறைமுகங்கள் அமைச்சர் திரு மைக்கேல் லோபோ, ஆந்திரப் பிரதேசத்தின் தொழில்துறை, வர்த்தகம், தகவல் தொழில்நுட்ப அமைச்சர் திரு மேக்கபடி கௌதம் ரெட்டி, ஒடிசா மாநிலத்தின் திட்டங்கள், வர்த்தகம் மற்றும் போக்குவரத்து அமைச்சர் திரு பத்மநாப் பெஹரா, அந்தமான் மற்றும் நிக்கோபார் தீவுகளின் துணைநிலை ஆளுநர் அட்மிரல் டி கே ஜோஷி  மற்றும் மாநிலங்களின் பிரதிநிதிகள் இதில் கலந்துக் கொண்டனர். சம்பந்தப்பட்ட அமைச்சகங்களைச் சேர்ந்த பிரதிநிதிகளும் இந்தக் கூட்டத்தில் பங்கேற்றனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://www.pib.gov.in/PressReleasePage.aspx?PRID=1730012
-----
(Visitor Counter : 181
சுகாதாரம் மற்றும் குடும்ப நலத்துறை அமைச்சகம்
மக்கள் பிரசார இயக்கம் மற்றும் கொவிட்டுக்கு ஏற்ற நடவடிக்கை குறித்து எய்ம்ஸ் மற்றும் மத்திய அரசு மருத்துவமனை தலைவர்களுடன் மத்திய அமைச்சர் டாக்டர் ஹர்ஷ் வர்தன் ஆலோசனை
கொவிட்டுக்கு ஏற்ற நடவடிக்கைகள் குறித்து மக்கள் பிரச்சார இயக்கம் மூலம் மேற்கொள்ளப்படும் நடவடிக்கைகள் குறித்து எய்ம்ஸ் மற்றும் மத்திய அரசு மருத்துவமனை தலைவர்களுடன் காணொலி காட்சி மூலம் மத்திய சுகாதாரத்துறை அமைச்சர் டாக்டர் ஹர்ஷ் வர்தன் இன்று ஆய்வு செய்தார்.
அப்போது டாக்டர் ஹர்ஷ் வர்தன் பேசுகையில், ‘‘ கொரோனாவுக்கு எதிரான போராட்டத்தில் 10வது மாதத்துக்குள் நாம் நுழைந்துள்ளோம். இன்று, நாம் 90 லட்சம் படுக்கைகள், 12 ஆயிரம் தனிமை மையங்கள், 1900 பரிசோதனை கூடங்கள் என வலுவான கட்டமைப்பை ஏற்படுத்தியுள்ளோம் என்பதை நாம் பெருமையுடன் கூற முடியும்” என்றார். அர்ப்பணிப்புடன் பாடுபடும் மருத்துவ பணியாளர்களுக்கு அவர் நன்றி தெரிவித்தார். மற்றவர்களை காப்பாற்ற, தங்கள் உயிரை தியாகம் செய்த முன்னணி பணியாளர்களுக்கும் அவர் இரங்கல் தெரிவித்தார்.
‘‘குளிர் காலம் தொடங்கவுள்ளதாலும், பண்டிகை காலங்கள் வருவதாலும், கொவிட்டுக்கு எதிரான போராட்டத்தில் அடுத்த 2 மாதங்கள் மிக முக்கியமானதாக இருக்கும்’’ என டாக்டர் ஹர்ஷ் வர்தன் கூறினார்.
கொவிட்டுக்கு ஏற்ற நடவடிக்கைகளை பின்பற்ற பிரதமர் அழைப்பு விடுத்துள்ள மக்கள் பிரசார இயக்கத்தை மக்கள் பின்பற்ற வேண்டும் எனவும் டாக்டர் ஹர்ஷ் வர்தன் வலியுறுத்தினார்.
கொரோனா தொற்று உலகம் முழுவதும் கடுமையாக பாதித்துள்ளது எனவும், முக கவசம் அணிவது, சமூக இடைவெளியை பின்பற்றுவது போன்ற எளிமையான முன்னெச்சரிக்கை நடவடிக்கைகள் மூலம் கொரோனா பரவலை நாம் தடுக்க முடியும் என்றும், இந்த ‘சமூக தடுப்பு முறைக்கு’ மருத்துவர்கள் முக்கியத்துவம் அளிக்க வேண்டும் எனவும் அவர் வலியுறுத்தினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1664448
சுகாதாரம் மற்றும் குடும்ப நலத்துறை அமைச்சகம்
ரசாயன உரங்களைச் சார்ந்திருப்பதைக் குறைத்து நிலத்திற்கான மாற்று ஊட்டச்சத்து முறைகளை மேம்படுத்துவது தொடர்பான பயிலரங்கம் மத்திய ரசாயனம் மற்றும் உரத்துறை அமைச்சர் திரு மன்சுக் மாண்டவியா தலைமையில் நடைபெற்றது
ரசாயன உரங்கள் ஏற்படுத்தும் எதிர்மறையான தாக்கத்தைக் குறைக்க அனைவரும் ஒருங்கிணைந்து செயல்படுவது அவசியம்: மத்திய அமைச்சர் திரு மன்சுக் மாண்டவியா
விவசாயத்தில் ஊட்டச்சத்து உரங்களை சமநிலையற்ற முறையில் மிக அதிகமாகப் பயன்படுத்துவதால் மண் வளம் மற்றும் உயிர்சக்தி குறைகிறது என்றும் ரசாயன உரங்களின் எதிர்மறையான தாக்கத்தைக் குறைக்க சம்பந்தப்பட்ட அனைத்து தரப்பினரும், அரசும் ஒருங்கிணைந்து செயல்படுவது அவசியம் எனவும் மத்திய ரசாயனம் மற்றும் உரத்துறை அமைச்சர் டாக்டர் மன்சுக் மாண்டவியா கூறியுள்ளார்.
ரசாயன உரங்களைச் சார்ந்திருப்பதைக் குறைத்து மாற்று ஊட்டச்சத்து முறைகளை ஊக்குவிப்பதற்கான உத்திகள் குறித்த பயிலரங்கம் புதுதில்லியில் இன்று  நடைபெற்றது.
இதில் பங்கேற்றுப் பேசிய அமைச்சர், அதிக அளவில் ரசாயன உரங்கள் பயன்படுத்தப்படுவதால் எதிர்மறையான கடும் விளைவுகள் ஏற்படுவதாக எடுத்துரைத்தார். விவசாய உற்பத்தியை அதிகரிப்பது நமது பொறுப்பு என்று கூறிய அவர், அதே நேரத்தில் மண்ணின் வளத்தையும், மக்களின் ஆரோக்கியத்தையும் சமரசம் செய்து கொள்ளாத வகையில் செயல்பாடுகள் அமைய வேண்டும் என்று கூறினார்.
விஞ்ஞானிகளையும் தேசத்திற்கு அவர்கள் ஆற்றும் பங்களிப்பையும் அரசு பாராட்டுவதாக அவர் குறிப்பிட்டார். வேளாண் சாகுபடி மற்றும் மண்ணின் உற்பத்தித்திறன் இரண்டையும் அதிகரிக்கும் தீர்வுகளை ஒருங்கிணைந்து உருவாக்கும் பொறுப்பு வேளாண் விஞ்ஞானிகளுக்கு உள்ளது என்று அவர் கூறினார். அரசாங்கத்திற்கும் விவசாயத்துடன் தொடர்புடைய அனைத்துத் தரப்பினருக்கும் இடையிலான தொடர்பின் முக்கியத்துவத்தை அமைச்சர் வலியுறுத்தினார்.
இந்த நிகழ்ச்சியில் நித்தி ஆயோக் உறுப்பினர் பேராசிரியர் திரு ரமேஷ் சந்த் பேசுகையில், ரசாயன உரங்கள் பயன்படுத்த எளிதானவை என்று கூறினார். ஆனால் அவை எதிர்மறையான தாக்கத்தைக் கொண்டவை என்றும் அவர் தெரிவித்தார். விவசாயிகளின் நலனை உறுதி செய்யும் வகையிலும், சுற்றுச்சூழலைப் பாதுகாக்கும் வகையிலும், விவசாயத் துறையை வலுப்படுத்தும் வகையிலும் வேளாண் உற்பத்திக்கான தீர்வுகள் உருவாக்கப்பட வேண்டும் என்று அவர் வலியுறுத்தினார்.
மத்திய உரத்துறை செயலாளர் திரு ரஜத் குமார் மிஸ்ரா பேசுகையில், விவசாய உற்பத்தியை அதிகரிக்கவும், மண் வளத்தை மேம்படுத்தவும் அரசு எடுத்துள்ள நடவடிக்கைகள் குறித்து எடுத்துரைத்தார். வேளாண்துறைச் செயலாளர் திரு மனோஜ் அஹுஜா பேசுகையில், நிலையான விவசாய நடைமுறைகளின் தேவை தற்போது அதிகரித்துள்ளது என்று குறிப்பிட்டார்.
ரசாயனம் மற்றும் உரங்கள் அமைச்சகத்தின் கூடுதல் செயலாளர் திருமதி நீரஜா அடிதம், வேளாண் அமைச்சக உயர் அதிகாரிகள், உரத்துறை அமைச்சக உயர் அதிகாரிகள், வேளாண் பல்கலைக்கழகங்களின் துணைவேந்தர்கள், மாநில வேளாண்துறை அதிகாரிகள், விவசாய குழுக்களின் பிரதிநிதிகள், தன்னார்வத் தொண்டு நிறுவனத்தினர், நித்தி ஆயோக் மூத்த அதிகாரிகள் உள்ளிட்டோர் இந்தப் பயிலரங்கில் கலந்து கொண்டனர்.
மனித வள மேம்பாட்டு அமைச்சகம்
குறைந்த செலவில் கல்வி கிடைப்பதற்கான முன்முயற்சிகள்
மிகவும் குறைந்த செலவில் கல்வி கிடைக்கவும், கல்வி வணிகமயமாவதைத் தடுக்கவும் மத்திய அரசு தொடர்ந்து முயற்சிகளை மேற்கொண்டு வருகிறது. அதிகபட்ச கல்விக் கட்டணம் மற்றும் மேம்பாட்டு நிதித் திட்டங்களுக்கான தேசிய கட்டணக் குழுவின் பரிந்துரைகளை அகில இந்திய தொழில்நுட்பக் கல்விக் கவுன்சில் ஏற்றுக் கொண்டுள்ளது. இவற்றை அனைத்து மாநிலங்கள் மற்றும் யூனியன் பிரதேச அரசுகள் பின்பற்ற கேட்டுக் கொள்ளப்பட்டுள்ளன.
முதுநிலைப் படிப்புக்கான கல்வி உதவித் தொகை, மாற்றுத் திறனாளி மாணவர்களுக்கான கல்வி உதவித் தொகை, மாணவியருக்கான பிரகதி கல்வி உதவித் தொகை போன்ற பலவகையான உதவித் தொகைத் திட்டங்களை அகில இந்திய தொழில்நுட்பக் கல்விக் கவுன்சில் அமல்படுத்தி வருகிறது.
மாநிலங்களவையில் இன்று கல்வித்துறை இணையமைச்சர் டாக்டர் சுபாஷ் சர்க்கார் எழுத்து மூலம் அளித்த பதிலில் இதனைத் தெரிவித்துள்ளார்.
•••••••••••••••
(Visitor Counter : 123
சிறப்பு சேவைகள் மற்றும் கட்டுரைகள்
ரூ. 40 லட்சம் மதிப்புள்ள போதைப் பொருளை கைப்பற்றியது சென்னை விமானநிலைய சுங்கத்துறை. ஒருவர் கைது
போதைப் பொருட்கள் கடத்தப்படுவதாக கிடைத்த உளவுத் தகவல் அடிப்படையில், சென்னை விமான நிலைய கூரியர் முனையத்தில், ஆஸ்திரேலியாவுக்கு செல்லும் இரண்டு பார்சல்களை இடைமறித்து சுங்க அதிகாரிகள் சோதனை செய்தனர்.
ஒரு பார்சலை திறந்த போது, முதுகுவலிக்கு பயன்படுத்தப்படும் 8 இடுப்பு பட்டைகள் இருந்தன. அவைகள் வழக்கத்துக்கு மாறாக அதிக எடையுடன் இருந்தன. அதை அறுத்து சுங்க அதிகாரிகள் சோதனை செய்தபோது, 3 பிளாஸ்டிக் பைகளில் வெள்ளை கிரிஸ்டலைன்’ போதைப் பொருள் பொடிகள் மறைத்து வைக்கப்பட்டிருந்தன. மொத்தம் 2 கிலோ வெள்ளை கிரிஸ்டலைன், அடங்கிய 24 பிளாஸ்டிக் பைகள் கைப்பற்றப்பட்டன. 2வது பார்சலில், 2 பரிசு கோப்பைகள் இருந்தன. அதுவும் வழக்கத்துக்கு மாறாக அதிக எடையுடன் இருந்தது. அதன் அடிப்பகுதியை பிரித்து பார்த்தபோது, 1 கிலோ எடையுடன் கூடிய 2 பிளாஸ்டிக் பைகளில் கிரிஸ்டலைன் பொடி மறைத்து வைக்கப்பட்டிருந்தது. இவை போதைப் பொருள் சட்டத்தின் கீழ் பறிமுதல் செய்யப்பட்டது. மொத்தம் பறிமுதல் செய்யப்பட்ட 4 கிலோ, போதைப் பொருளின் மதிப்பு ரூ.40 லட்சம்.
இது தொடர்பாக தேடுதல் வேட்டை நடத்தப்பட்டு ஒருவர் கைது செய்யப்பட்டார். மேலும் விசாரணை தொடர்ந்து நடக்கிறது என்று சென்னை சர்வதேச விமான நிலையத்தின் சுங்கத்துறை ஆணையர் வெளியிட்ட செய்திக் குறிப்பு தெரிவிக்கிறது.
(Visitor Counter : 31
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
ஜம்மு & காஷ்மீரைச் சேர்ந்த குடியரசு தின அலங்கார ஊர்திக் குழுவுக்கு மத்திய அமைச்சர் டாக்டர் ஜிதேந்திர சிங் மதிய விருந்தளித்தார்
புதுதில்லியில் உள்ள ராஜபாதையில் நடைபெற்ற குடியரசு தின விழாவில் பங்கேற்ற ஜம்மு & காஷ்மீரைச் சேர்ந்த குடியரசு தின அலங்கார ஊர்திக் குழுவுக்கு மத்திய அறிவியல் மற்றும் தொழில்நுட்பத் துறை இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் மதிய விருந்தளித்தார்.
நடன இயக்குநர்கள் மற்றும் இசைக்கலைஞர்களுடன் ஜம்மு & காஷ்மீரை சேர்ந்த கலைஞர்கள் வெள்ளிக்கிழமை அன்று பிரதமர் திரு நரேந்திர மோடியைச் சந்திக்கவும் நேரம் ஒதுக்கப்பட்டுள்ளது.
டாக்டர் ஜிதேந்திர சிங் வழங்கிய ஆதரவு, ஊக்குவிப்பு மற்றும் அவரது விருந்தோம்பல் ஆகியவன குறித்து குழு உறுப்பினர்கள் தங்கள் பெருமகிழ்ச்சியை வெளிப்படுத்தினர்.
முந்தைய நிகழ்வுகளைப் போலல்லாமல், புதுதில்லியின் ராஜ்பாதையில் இந்த வருடம் நடைபெற்ற நிகழ்ச்சி ஒரு அரிய குடியரசு தின விழாவாக இருந்தது என்று குறிப்பிடுவது பொருத்தமானது. இதில் இடம் பெற்ற ஜம்மு & காஷ்மீர் அலங்கார ஊர்தி ஜம்மு பிராந்தியத்தின் கலாச்சாரம் மற்றும் கலையை பெரிதும் காட்சிப்படுத்தியது.
அதன் முன்புறத்தில் வைஷ்ணோ அன்னையின் முகமும், கடந்த சில ஆண்டுகளாக திரு மோடி அரசால் அப்பகுதியில் நிறுவப்பட்ட உலகின் உயரமான ரயில் பாலம், எய்ம்ஸ், ஐஐடி, ஐஐஎம் போன்ற நிறுவனங்களின் காட்சி மாதிரிகளும் இடம்பெற்றன. ஜம்முவின் பிரபலமான நாட்டுப்புற பாடல்களான "சாதா-இ-ஜம்மு", "சாதி பக்ரி பெஹ்சான்" ஆகியவற்றின் அடிப்படையில் பின்னணி இசை மற்றும் பாடல் வரிகள் அமைந்திருந்தன.
பிரதமர் திரு நரேந்திர மோடியின் தலைமையின் கீழ் கடந்த எட்டு ஆண்டுகளில், ஜம்மு & காஷ்மீரின் ஒவ்வொரு பகுதிக்கும் சமமான வளர்ச்சி மற்றும் சமமான கவனத்தை வழங்க முயற்சி மேற்கொள்ளப்பட்டுள்ளது என்று டாக்டர் ஜிதேந்திர சிங் கூறினார். அனைத்து பிராந்தியங்களிலும் சமூகத்தின் அனைத்து பிரிவினரிடமும் நம்பிக்கையையும் சுயமரியாதையையும் இது ஏற்படுத்தியுள்ளது என்றார் அவர்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1792979
-----
(Visitor Counter : 163
ரெயில்வே அமைச்சகம்
தெற்கு ரயில்வேயில் பகல் நேர எரிசக்தி தேவையை 100% ஈடுசெய்த முதலாவது ரயில் நிலையமாக டாக்டர் எம்ஜிஆர் சென்னை சென்ட்ரல் உள்ளது
தெற்கு ரயில்வேயை சேர்ந்த கூடைப்பந்து விளையாட்டு வீராங்கனை பி.அனிதா இந்த ஆண்டு கவுரவமிக்க பத்மஸ்ரீ விருது பெற்றார்
டாக்டர் எம்ஜிஆர் சென்னை சென்ட்ரல் ரயில் நிலைய நடைமேடை மேற்பகுதிகளில் 1.5 மெகாவாட் உற்பத்தித் திறன் கொண்ட சூரிய மின்சக்தி தகடுகள் பொருத்தப்பட்டு பகல் நேர எரிசக்தி தேவையின் 100 சதவீதத்தையும் நிறைவு செய்து இந்த மண்டலத்தில் எரிசக்தி சேமிப்பு முயற்சிகளில் முதல் சான்றாக இந்த ரயில் நிலையம் மாறியுள்ளது. 10.5 மெகாவாட் திறன் கொண்ட காற்றாலைகள் நிறுவப்பட்டு 70 மில்லியன் யூனிட் மின்சாரம் உற்பத்தி செய்யப்படுகிறது. இது தேசிய அளவில் ரூ.38 கோடி சேமிப்புக்கு வழிவகுக்கிறது.
இரட்டை வகை ஷன்டிங் என்ஜின்கள் அறிமுகம் செய்யப்பட்டதால் டீசல் ஷன்டிங் என்ஜின்களின் தேவை அகற்றப்பட்டது. இதன் மூலம் ஆண்டுக்கு ரூ.3.66 கோடி மிச்சமாகிறது. தற்போது தாம்பரத்திலும், பேசின் பாலத்திலும் 5 இரட்டை வகை ஷன்டிங் என்ஜின்கள் பயன்படுத்தப்படுகின்றன.
கொவிட் பெருந்தொற்றிலிருந்து மக்களை பாதுகாக்கும் பணிகளின் ஒரு பகுதியாக பல்வேறு ரயில்வே மருத்துவமனைகளில் 10,285 நோயாளிகள் சிகிச்சை பெற்றனர். பெரம்பூர் மருத்துவமனையில் புதிய கொவிட் பிரிவு உருவாக்கப்பட்டு 4241 நோயாளிகள் சிகிச்சை பெற்று குணமடைந்தனர்.
2023 டிசம்பருக்குள் தெற்கு ரயில்வேயை 100 சதவீதம் மின்மயமாக்கும் இலக்கை எட்டுவதற்கான பணிகள் வேகமாக நடைபெற்று வருகின்றன. 2021-ல் விருதாசலம் – கடலூர் துறைமுகம், நீடாமங்கலம் – மன்னார்குடி, பொள்ளாச்சி – போத்தனூர், மதுரை – மானாமதுரை, சேலம் – விருதாசலம் உட்பட 310 ரயில்வே கிலோ மீட்டர் வழித்தடங்கள் மின்மயமாக்கப்பட்டுள்ளன.
இந்திய தொழில்கள் கூட்டமைப்பு சார்பிலான இந்திய பசுமை கட்டுமான கவுன்சில் கோயம்புத்தூர் ரயில் நிலையத்திற்கு பிளாட்டினம் விருது வழங்கியுள்ளது. தேசிய எரிசக்தி சேமிப்பு விருது 2021 ஈரோட்டில் உள்ள ரயில்வே மருத்துவமனைக்கு வழங்கப்பட்டுள்ளது.
கூடைப்பந்து விளையாட்டு வீராங்கனை பி.அனிதா 2021-ல் பத்மஸ்ரீ விருது வழங்கி கவுரவிக்கப்பட்டார். தடகள வீராங்கனை ரேவதி வீரமணி டோக்கியோ ஒலிம்பிக் போட்டிகளில் இந்தியாவைப் பிரதிநிதித்துவம் செய்தது தெற்கு ரயில்வேக்கு பெருமிதம் அளித்தது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1787673
உள்துறை அமைச்சகம்
தேசிய பேரிடர் மேலாண்மை ஆணையத்தின் 17வது நிறுவன தினக் கொண்டாட்டம்: மத்திய உள்துறை அமைச்சர் திரு அமித்ஷா பங்கேற்பு
தேசிய பேரிடர் மேலாண்மை ஆணையத்தின்  17ஆவது நிறுவன தினம் புதுதில்லியில் இன்று கொண்டாடப்பட்டது. இதில் மத்திய உள்துறை அமைச்சர் திரு அமித்ஷா சிறப்பு விருந்தினராகக் கலந்து கொண்டார்.
நிறுவன தினத்தின் இந்த ஆண்டிற்கான கருப்பொருள், ‘‘இமயமலைப் பகுதியில் பேரிடர் சம்பவங்களின் பாதிப்பைத் தடுத்து நிறுத்துவது’ என்பதாகும். இந்த நிகழ்ச்சியில் ஆப்தா மித்ரா  திட்டத்தின் பயிற்சி கையேட்டை திரு. அமித்ஷா வெளியிட்டார். மத்திய உள்துறை இணையமைச்சர் திரு நித்யானந்த ராய் உட்பட பலர் காணொலிக் காட்சி மூலம் நிகழ்ச்சியில் பங்கேற்றனர்.
இந்த நிகழ்ச்சியில் திரு. அமித்ஷா பேசியதாவது:
தேசியப் பேரிடர் மேலாண்மை ஆணையம் மற்றும் தேசியப் பேரிடர் மீட்புப் படை  மற்றும் மாநிலப் பேரிடர் மீட்புப் படைகள் ஆகியவை கடந்த 17 ஆண்டுகளில் நாட்டில் பேரிடர் மேலாண்மையின் வரலாற்றை மாற்றியுள்ளன.
பேரிடர் அபாயங்களை குறைப்பதற்காக உலகம் முழுவதும் பின்பற்றப்படும் சிறந்த முறைகளை ஆராய வேண்டும். சூழலுக்கு ஏற்ப அவற்றைப் பயன்படுத்த வேண்டும்.
அரசுகள் பல முயற்சிகள் எடுத்தாலும், பேரிடர் மீட்புக் குழுவினர், பேரிடர் நடக்கும் இடங்களுக்கு உடனடியாக செல்ல தாமதம் ஏற்படுகிறது. இது போன்ற நேரங்களில் பயிற்சி பெற்ற உள்ளூர் நண்பர்களை ஈடுபடுத்துவது சிறந்த யோசனையாக இருக்கும். ஆப்தா மித்ரா திட்டம் மூலம், பொதுமக்களை, பேரிடர் மீட்பு நடவடிக்கைக்குத் தயார்படுத்த முடியும். ஆப்தா மித்ரா திட்டம் மிக முக்கியமானது. பரிசோதனை அடிப்படையில் ஆப்தா மித்ரா திட்டம், 25 மாநிலங்களில் உள்ள வெள்ள பாதிப்பு ஏற்படும் 30 மாவட்டங்களில் அமல்படுத்தப்பட்டுள்ளது. வெள்ள பாதிப்பில் இருந்து பாதுகாக்க 5,500 பேரை தயார்படுத்துவதற்கான பணிகள் செய்யப்பட்டுள்ளன. நீச்சல் தெரிந்தவர்கள் இதற்குத் தேர்வு செய்யப்படுகின்றனர்.
வெள்ள பாதிப்பு ஏற்படும் 350 மாவட்டங்களில், ஆப்தா மித்ரா திட்டத்தை அரசு அமல்படுத்தவுள்ளது. இத்திட்டத்துக்கு 28 மாநிலங்கள், தேசியப் பேரிடர் மேலாண்மை ஆணையத்துடன் புரிந்துணர்வு ஒப்பந்தங்கள் செய்துள்ளன.
நடுநிலைப் பள்ளிகள், உயர்நிலைப் பள்ளிகளிலும், பேரிடர் மேலாண்மைக் கல்வியை இந்தியா அறிமுகம் செய்துள்ளது. பள்ளிக் குழந்தைகளிடம் பேரிடர் மேலாண்மைப் பயிற்சி வளர்க்கப்பட்டால், அவர்கள் பெரியவர்கள் ஆகும் போது, பேரிடர் காலங்களில் மக்களுக்கு உதவியாக இருப்பர்.
நாட்டில் 27 மாநிலங்கள் மற்றும் யூனியன் பிரதேசங்கங்கள் பேரிடரால் பாதிக்கும் பகுதிகளாக உள்ளன. நாட்டின் 58 சதவீத நிலப்பகுதி நிலநடுக்கத்தால் பாதிக்கக்கூடிய பகுதிகளாக உள்ளன. 12 சதவீத பகுதிகள் வெள்ள பாதிப்பு ஏற்படும் பகுதிகளாக உள்ளன. கடலோரத்தில் 7,516 கி.மீ தூரம் புயல் பாதிக்கக்கூடிய பகுதிகளாக உள்ளன. 68 சதவீத நிலப்பகுதி வறட்சியால் பாதிப்படையக் கூடிய பகுதிகளாக உள்ளன. இதனால் நமது நாட்டில் பேரிடர் மேலாண்மைக் குழுவுக்கு மிகப் பெரிய பொறுப்பு உள்ளது.
தேசியப் பேரிடர் மேலாண்மை ஆணையம் மற்றும் தேசியப் பேரிடர் மீட்புக் குழுவினர் மக்களின் நம்பிக்கையைப் பெற்றுள்ளனர். நமது பயணம் இன்னும் முடியவில்லை. நாம் இன்னும் வேகமாக இலக்கை நோக்கி முன்னேற வேண்டும். உங்கள் அனைவருக்கும் வாழ்த்துக்கள்.
இவ்வாறு திரு அமித்ஷா பேசினார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1759022
-------
(Visitor Counter : 1618
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
பிரதமரின் நகர்ப்புற வீட்டுவசதித் திட்டத்தின் கீழ் 3.61 லட்சம் வீடுகள் கட்டுவதற்கான ஆலோசனைக்கு ஒப்புதல்
தமிழ்நாடு, தெலங்கானாவில் குறைந்த செலவில் வாடகை வீட்டுவசதி வளாகங்கள் கட்டும் யோசனைக்கும் அனுமதி
பிரதமரின் நகர்ப்புற வீட்டுவசதித் திட்டத்தின் மத்திய அனுமதி மற்றும் கண்காணிப்புக் குழுவின் 56-வது கூட்டம் புதுதில்லியில் 2021 நவம்பர் 23 அன்று வீட்டுவசதி மற்றும் நகர்ப்புற மேம்பாட்டு அமைச்சக செயலாளர் திரு.துர்கா சங்கர் மிஸ்ரா தலைமையில் நடைபெற்றது. 17 மாநிலங்கள் மற்றும் யூனியன் பிரதேசங்களில் மொத்தம் 3.61 லட்சம் வீடுகள் கட்டுவதற்கு இந்தக் கூட்டத்தில் ஒப்புதல் அளிக்கப்பட்டது.
வீடுகள் கட்டும் பணிகளை விரைவுபடுத்த தாமதமில்லாமல் பிரச்சனைகளுக்குத் தீர்வு காண மாநிலங்களையும், யூனியன் பிரதேசங்களையும் அவர் கேட்டுக் கொண்டார். “தவறான தகவல்களை அகற்றும் நோக்கத்துடன் இ-நிதி தொகுப்பு இணையம் தொடங்கப்பட்டுள்ளது. தற்போது இந்த இணையத்திலிருந்து நிதி சார்ந்த அனைத்துத் தரவுகளையும் வெளிப்படைத் தன்மையோடு பெற முடியும்” என்று திரு.மிஸ்ரா கூறினார். இந்தத் திட்டத்தை விரைவில் அமலாக்க பகுதி வாரியாக திட்ட அலுவலர்களுக்கு மாநிலங்கள் மற்றும் யூனியன் பிரதேசங்கள் பயிற்சி அளிக்க வேண்டுமென்று அவர் அறிவுறுத்தினார்.
தமிழ்நாடு மற்றும் தெலங்கானாவில் மாதிரி – 2-ன் கீழ் குறைந்த செலவிலான வாடகை வீட்டுவசதி வளாகங்கள் கட்டுவதற்கான யோசனைக்கும், வீட்டுவசதி அமைச்சக செயலாளர் ஒப்புதல் அளித்துள்ளார். புதிய தொழில்நுட்பத்தைப் பயன்படுத்துவதற்கு ரூ.39.11 கோடி மானியத்துடன் நகர்ப்புறங்களுக்குக் குடிபெயர்ந்தோர் மற்றும் ஏழைகளுக்கு மொத்தம் 19,535 வீடுகள் கட்டுவதற்கு ஒப்புதல் அளிக்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1774457
சுகாதாரம் மற்றும் குடும்ப நலத்துறை அமைச்சகம்
‘‘கொவிட்-19 நெருக்கடி நேரத்தில் சுகாதார சேவைகளை தொடர்வது’’ குறித்த உயர்நிலை குழு விவாதத்தில் டாக்டர் ஹர்ஷ்வர்தன் பங்கேற்பு
‘‘கொவிட்-19 நெருக்கடி நேரத்தில் சுகாதார சேவைகளை தொடர்வது’’ குறித்த உயர்நிலை குழு விவாதத்தில் டாக்டர் ஹர்ஷ்வர்தன் இன்று பங்கேற்றார். இதில் ஐ.நா அமைப்பின் துணை பொதுச் செயலாளர் திரு நிகில் சேத் உட்பட சர்வதேச பிரதிநிதிகள் பலர் கலந்து கொண்டு தங்கள் கருத்துக்களை தெரிவித்தனர்.
கொவிட்-19 நெருக்கடி நேரத்தில், தொற்று அற்ற நோய்களுக்கும் தடையற்ற சுகாதார சேவை கிடைக்க நாடுகளுக்கு அழைப்பு விடுத்து, இந்நிகழ்ச்சியை நடத்தும் ஐ.நா.வின் பயிற்சி மற்றும் ஆராய்ச்சி மையத்துக்கு மத்திய சுகாதாரத்துறை அமைச்சர் டாக்டர் ஹர்ஷ் வர்தன் பாராட்டு தெரிவித்தார். இந்த கொவிட் தொற்று நெருக்கடி நேரத்தில், தொற்று அற்ற நோய்களுக்கும் தொடர்ந்து சுகாதார சேவைகள் கிடைப்பதை உறுதி செய்வதற்காக இந்த கூட்டம் நடத்தப்பட்டது. உலக நோய்களில், தொற்று அற்ற நோய்களும் முக்கிய பங்கு வகிக்கின்றன. இதற்கு ஒவ்வொரு ஆண்டும் 41 மில்லியன் பேர் இறக்கின்றனர். இது உலகின் மொத்த இறப்பில் 70 சதவீதமாக உள்ளது.
உலக சுகாதார அமைப்பில் கொவிட்-19 மிகப் பெரிய பாதிப்பை ஏற்படுத்தியுள்ளதை சுட்டிக்காட்டிய டாக்டர் ஹர்ஷ் வர்தன், ‘‘கொவிட்-19 நோயாளிகளுக்கான சிகிச்சைகளின் தேவை, இதற்கு முன்பு இல்லாத அளவுக்கு அதிகரித்துள்ளது. தொற்றை கட்டுப்படுத்துவதில் நமது சுகாதார வசதிகள் மற்றும் மருத்துவ ஊழியர்கள் மூழ்கியுள்ளனர். இதன் காரணமாக, மக்கள் எதிர்பார்க்கும் அத்தியாவசிய சுகாதார சேவைகள் சமரசம் செய்யப்படுகிறது’’ என கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1721688
----
(Visitor Counter : 159
பழங்குடியினர் நலத்துறை அமைச்சகம்
டிரைப்ஸ் இந்தியா ஆதி மகோத்சவத்தில் பங்கேற்ற திரு.அர்ஜுன் முண்டா உற்சாகம்
தில்லி மக்களிடையே பிரபலமடைந்து வரும் டிரைப்ஸ் இந்தியா ஆதி மகோத்சவ் பல்வேறு முக்கிய பிரமுகர்களை தன் வசம் ஈர்த்து வருகிறது.
ஆதி மகோத்சவத்திற்கு புதன்கிழைமையன்று தமது துணைவியாருடன் வருகை தந்த மத்திய பழங்குடியினர் விவகாரங்கள் அமைச்சர் திரு. அர்ஜுன் முண்டா, பழங்குடியினர் திருவிழாவில் அதிக நேரம் செலவிட்டதோடு, விற்பனை மையங்களை பார்வையிட்டு அங்கிருந்த பல்வேறு வகைகளை சேர்ந்த அழகான பொருட்களை பாராட்டினார்.
நாடு முழுவதிலும் இருந்து அமைக்கப்பட்டிருக்கும் 200-க்கும் அதிகமான விற்பனை மையங்களில் சுமார் 1000 கைவினை கலைஞர்கள் பங்கேற்றுள்ளனர்.
பழங்குடியினரின் கலாச்சாரம், கைவினை பொருட்கள், உணவு மற்றும் வர்த்தகம் ஆகியவை ஆதி மகோத்சவத்தில் கொண்டாடப்படுகின்றன. 2017 முதல் ஒவ்வொரு ஆண்டும் நடைபெற்று வரும் இத்திருவிழாவின் நோக்கம், நாடு முழுவதும் உள்ள பழங்குடியினரின் வளமிக்க மற்றும் பலதரப்பட்ட கைவினை பொருட்கள் மற்றும் கலாச்சாரத்தை ஒரே இடத்தில் கொண்டு வந்து, அவற்றை மக்களிடையே பிரபலப்படுத்துவதே ஆகும்.
மத்திய பழங்குடியினர் விவகாரங்கள் அமைச்சகத்தின் இந்திய பழங்குடியினர் கூட்டுறவு சந்தைப்படுத்துதல் வளர்ச்சி கூட்டமைப்பால்  ஏற்பாடு செய்யப்பட்டுள்ள “ஆதி மகோத்சவ்” திருவிழாவில், பழங்குடியினரின் ஊட்டச்சத்து பொருட்கள், ஜவுளிகள் மற்றும் இயற்கை பொருட்கள் காட்சிக்காகவும், விற்பனைக்காகவும் வைக்கப்பட்டுள்ளன.
புதுதில்லி ஐ என் ஏவில் உள்ள தில்லி ஹாட்டில் 2021 பிப்ரவரி 15 வரை காலை 11 மணி முதல் இரவு 9 மணி வரை இக்கண்காட்சி நடைபெறும்.
உள்ளூர் பொருட்களுக்கும், பழங்குடியினரின் படைப்புகளுக்கும் ஊக்கமளிக்க ஆதி மகோத்சவத்திற்கு வருகை தாருங்கள்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1697129(Visitor Counter : 89
அறிவியல் மற்றும் தொழில்நுட்பத்துறை
நீடித்த சவாலான ஸ்டார்ட் அப் நிறுவனங்களை உருவாக்குவதற்கு தொழில்துறையும் அரசும் இணைந்து செயல்பட வேண்டும் – டாக்டர் ஜிதேந்திர சிங்
ஜம்முவில் உள்ளூர் ஸ்டார்ட் அப் நிறுவனங்களை ஊக்குவிப்பதற்காக பல்வேறு தொழில்துறை அமைப்புகள் ஏற்பாடு செய்திருந்த ஸ்டார்ட் அப் துறையில் தொழில்துறை பங்கேற்பு என்ற நிகழ்ச்சியில் மத்திய அறிவியல் மற்றும் தொழில்நுட்பத்துறை அமைச்சர் டாக்டர் ஜிதேந்திர சிங் இன்று உரையாற்றினார்.
அப்போது பேசிய அவர். பிரதமர் திரு நரேந்திர மோடியின் தலைமையின் கீழ், உலகின் ஸ்டார்ட் அப் துறையில் இந்தியா தலைமை வகிக்கத் தயாராக உள்ளது என்று கூறினார்.
இத்துறையில் ஜம்மு காஷ்மீர் பின்னடைவை சந்தித்திருப்பது சற்று வருத்தம் அளிப்பதாகக் கூறினார். 2015-ஆம் ஆண்டு சுதந்திர தின உரையில், பிரதமர் மோடி, ஸ்டார்ட் அப் இந்தியா. ஸ்டாண்ட் அப் இந்தியா என்ற திட்டத்தை அறிவித்த பிறகு நாடு முழுவதும் பெரிய வரவேற்பை பெற்றது. ஆனால் சில காரணங்களால் ஜம்மு காஷ்மீரில் இது போதிய வளர்ச்சியைப் பெறவில்லை.
இந்தியாவில் ஸ்டார்ட் அப் நிறுவனங்களின் எண்ணிக்கை அதிகரித்துள்ளது என்ற கூறிய அவர், 2014 ஆம் ஆண்டு 1,100 ஆக இருந்த ஸ்டார்ட் அப் நிறுவனங்களின் எண்ணிக்கை தற்போது 40,000 ஆக அதிகரித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1812817
அறிவியல் மற்றும் தொழில்நுட்பத்துறை
குவாண்டம் தொடர்புத்தளங்களில் பாதுகாப்பை உறுதிப்படுத்துவதற்காக மாற்றுரு மென்பொருள் தொகுப்பை தயாரித்துள்ளது ராமன் ஆய்வு நிறுவனம்
தகவல்களை மறைபொருளாக்குதல்  மற்றும் மறைவிலக்குதல்  ஆகிய நடவடிக்கைகளுக்குப் பயன்படுத்தும் குறியீடுகளை வழங்குவதே எந்தவொரு தகவல் பரிமாற்ற வழிமுறைகளிலும் பாதுகாப்பான அம்சமாகும். இதுபோன்ற நிலையான பகிர்வு அமைப்புகள் பிரச்சினைகளுக்குக் கணித ரீதியாகத் தீர்வுகாண்பதை அடிப்படையாகக் கொண்டவை. இவை அல்காரித்மிக் முறைகளுக்குப் பாதிப்பை ஏற்படுத்தக் கூடியவை. மேலும், குவாண்டம் கணிப்பொறிகளில் வரும்போதும், அனுப்பும்போதும் புதிய குறியீடுகளைப் பயன்படுத்துவதற்கு வாய்ப்பு உள்ளது. குறியீடுகளைப் பரிமாற்றும் நடைமுறைகளில் பாதுகாப்பை உறுதிப்படுத்துவது என்பது, குவாண்டம் இயற்பியல் விதிகளைப் பயன்படுத்துவதைப் பொருத்தது. இதில், ஒட்டுக்கேட்பு நடவடிக்கைகள் ஏதாவது ஏற்பட்டால், தகவல்களை எளிதில் கண்டறிந்து கொள்ள முடியும். குவாண்டம் குறியீடு பகிர்வு முறையை  பயன்படுத்துவதன் மூலம் இதனை சாதிக்க முடியும்.
இந்தப் பிரச்சினையை தீர்ப்பதற்காக இந்திய அரசின் அறிவியல் மற்றும் தொழில்நுட்பத் துறையின் தன்னாட்சி அமைப்பான ராமன் ஆய்வு நிறுவனத்தைச் சேர்ந்த ஆய்வாளர்கள் தனிப்பட்ட மாற்றுரு மென்பொருள் தொகுப்பை உருவாக்கியுள்ளனர். “qktSim” என்ற பெயரில் உருவாக்கப்பட்டுள்ள இந்தத் தொகுப்பை, குவாண்டம் குறியீடு பகிர்வு முறையில் தொடக்கம் முதல் இறுதிவரை பயன்படுத்த முடியும். இது பல்வேறு தொழில்நுட்ப இணைப்பு முறைகளைப் பயன்படுத்தி பல்வேறுபட்ட நெறிமுறைகளாக மாறும் கொள்கையை அடிப்படையாகக் கொண்டது. இந்த ஆய்வை பேராசிரியர் ஊர்பசி சின்கா மற்றும் அவரது தலைமையிலான குழுவினர், கனடாவின் கல்கரி பல்கலைக்கழகத்தைச் சேர்ந்த பேராசிரியர் பார்ரி சேண்டர்ஸுடன் இணைந்து மேற்கொண்டனர். இந்திய விண்வெளி ஆய்வு மையத்தின் ஆதரவுடன் மேற்கொள்ளப்படும் இந்தியாவின் முதலாவது செயற்கைக்கோள் அடிப்படையிலான பாதுகாப்பான குவாண்டம் தொடர்பு முயற்சிகளை மேற்கொள்வதற்கான, “செயற்கைக்கோள் தொழில்நுட்பத்தைப் பயன்படுத்தி குவாண்டம் பரிசோதனைகள்”  என்ற திட்டத்தின் ஒரு அங்கமாக இது மேற்கொள்ளப்பட்டது. இந்த ஆய்வுப்பணிகள் குறித்த விவரங்கள் Physical Review Applied  இதழில் இடம்பெற்றுள்ளன.